ലൈസന്സില്ലാത്ത 19 തോക്കുകള് പിടിച്ച സംഭവം: സുരക്ഷാ ജീവനക്കാര് അറസ്റ്റില് കൊച്ചി: സ്വകാര്യ ഏജന്സികളുടെ സുരക്ഷ ജീവനക്കാരില് നിന്നും ഇന്നലെ 19 തോക്കുകള് പിടിച്ചെടുത്ത സംഭവത്തില് സുരക്ഷാ ഏജന്സിയുടെ 19 ജീവനക്കാരെ പോലിസ് അറസ്റ്റു ചെയ്തു.ആയുധ നിയമ പ്രകാരമാണ് ഇവര്ക്കെതിരെ പോലിസ് കേസെടുത്തിരിക്കുന്നത്.എടിഎമ്മുകളില് പണം നിറയ്ക്കുമ്ബോള് ഒപ്പം സുരക്ഷയ്ക്കായി പോകുന്ന സ്വകാര്യ ഏജന്സിയുടെ സുരക്ഷ ജീവനക്കാരാണിവര്. അറസ്റ്റിലായിരിക്കുന്നവര് എല്ലാവരും ജമ്മു കശ്മീരില് നിന്നുള്ളവരാണെന്ന് കളമശേരി പോലിസ് പറഞ്ഞു.ഇവരെ ഇന്ന് കോടതിയില് ഹാജരാക്കും.ഇവരെ നിയോഗിച്ച സുരക്ഷാ ഏജന്സിക്കെതിരെയും കേസെടുത്തിട്ടുണ്ടെന്നും പോലിസ് പറഞ്ഞു. നേരത്തെ തിരുവനന്തപുരം കരമനയില് നിന്നും സമാന രീതിയില് പോലിസ് തോക്കുകള് പിടികൂടിയിരുന്നു.ഇതിന്റെ തുടര് നടപടിയെന്ന നിലയിലാണ് കൊച്ചിയിലും ഇന്നലെ പരിശോധന നടത്തിയത്.തുടര്ന്ന് 19 തോക്കുകള് പോലിസ് പിടിച്ചെടുത്തിരുന്നു. ഇതിന്റെ ലൈസന്സ് അടക്കമുള്ള രേഖകള് ഹാജരാക്കാന് ബന്ധപ്പെട്ട് ഏജന്സിക്ക് പോലിസ് നിര്ദ്ദേശം നല്കിയിരുന്നു. എന്നാല് ഇതിന് ഇവര്ക്ക് കഴിയാതെ വന്നതോടെ പോലിസ് ഇന്ന് കേസെടുത്തിരുന്നു.തുടര്ന്ന് തോക്ക് ഉപയോഗിച്ച ജീവനക്കാരെ പോലിസ് അറസ്റ്റു ചെയ്യുകയായിരുന്നു.